Idén Törökországba mennek a magyarok - Napi.hu
Idén Törökországba mennek a magyarok
Az előfoglalási adatok alapján az idei szezonban Törökország lesz a legnépszerűbb úti cél. A buszos, kulturális körutazások reneszánszukat élik.
NAPI, 2011. május 26. csütörtök, 10:01
A második helyet az autóval könnyen megközelíthető Horvátország nyeri el - írta a Magyar Nemzet szakértőkre hivatkozva. Továbbra is kedvelt célpont maradt Görögország, Spanyolország és Olaszország.
A külföldi nyaralási célpontok rangsorát az idén több esemény is alaposan átszabta.
A válság miatt egyrészt még mindig az olcsóbb utak a legnépszerűbbek. Kedveltebb az előfoglalás, az utazási célpontok közé nyáron visszatérhet Észak-Afrika is. A kerozinfelárak bevezetése visszavetette a repülési kedvet, a buszos, kulturális körutazások viszont reneszánszukat élik.
Egyre többen jelentkeznek tengeri hajóutakra is. Míg korábban az ilyen kiruccanások szinte megfizethetetlenek voltak, addig ma egy-egy ilyen út kabin típustól függően fejenként 150-160 ezer forintba kerül, sőt az akciók időtartama alatt már 80-100 ezerért is hajóra lehet szállni - mondta a lapnak Molnár Judit, az OTP Travel ügyvezetője.